<classify> Mamlaka ya Udhibiti wa Huduma za Nishati na Maji EWURA, imetangaza bei kikomo za bidhaa za mafuta ya petroli,dizeli na mafuta ya taa nchini kwa mwezi Desemba, zinazoonesha kupungua.Hali hiyo inafanya wananchi katika msimu huu wa sikukuu za mwisho wa mwaka, kufurahia punguzo hilo hasa kwa wale wanaotumia vyombo vya moto vya usafiri. Akitangaza bei kikomo hizo jana, Kaimu Mkurugenzi Mkuu wa EWURA, Nzinyangwa Mchany alisema bei hizo mpya zitaanza kutumika kuanzia leo Desemba 4 na zitadumu kwa mwezi mmoja.Alisema bei hizo kwa rejareja, zimepungua kwa shilingi kati ya 31 hadi 55 kulingana na mkoa na kwamba bei kikomo kwa ujumla wa mikoa yote, itakuwa kuanzia Sh 2,075 hadi 2,405 kwa lita moja ya mafuta aina ya petroli, dizeli na mafuta ya taa. Mchany alisema bei za jumla na rejareja kwa mafuta ya petroli, dizeli na mafuta ya taa yaliyoingizwa nchini kupitia Bandari ya Dar es Salaam, zimepungua kutoka Sh 39 ya mwezi uliopita hadi kufika Sh 31 kwa mwezi huu sawa na asilimia 1.39.Aidha alisema bei za jumla, nazo zimepungua ukilinganisha na mwezi uliopita na kwamba bei za jumla za petroli, dizeli na mafuta ya taa, zimepungua kwa Sh 30.46 kwa lita moja sawa na asilimia 1.47.Alisema bei za jumla na rejareja kwa mafuta ya petroli na dizeli yaliyoingizwa nchini kupitia Bandari ya Tanga, nazo zimepungua ikilinganishwa na toleo lililopita la tarehe 6 Novemba 2019.Kwa mwezi Desemba 2019, bei za rejareja za petroli na dizeli kwa mikoa ya Kaskazini Tanga, Kilimanjaro, Arusha na Manyara zimepungua kwa Sh 38 kwa lita sawa na asilimia 1.74 na Sh 46 kwa lita sawa na asilimia 2.09 Mchany alisema kupungua kwa bei hizo, kumetokana na bei ya mafuta kwnye soko la dunia kushuka na pia gharama za uzafirishaji kupungua pia.Kwa maana hiyo, bei kikomo ya mafuta jijini Dar es Salaam kwa mafuta ya petroli ni Sh 2,161 , dizeli ni Sh 2,125 na mafuta ya taa ni Sh 2,075. Aidha alisema bei hizo zimepungua kwa mikoa yote. Alieleza kwamba bei kikomo za mafuta kwa eneo husika, zinapatikana pia kupitia simu za mkononi kwa kupiga namba 15200 na kisha kufuata maelekezo.  <topic>: kitaifa 